CELEX: 32021R1337
Language: da
Date: 2021-06-18 00:00:00
Title: Kommissionens gennemførelsesforordning (EU) 2021/1337 af 18. juni 2021 om ændring af gennemførelsesforordning (EU) nr. 908/2014 for så vidt angår økonomisk forvaltning

12.8.2021   
               
               
                  DA
               
               
                  Den Europæiske Unions Tidende
               
               
                  L 289/9
               
            
         
            KOMMISSIONENS GENNEMFØRELSESFORORDNING (EU) 2021/1337
            af 18. juni 2021
            om ændring af gennemførelsesforordning (EU) nr. 908/2014 for så vidt angår økonomisk forvaltning
         
         
            EUROPA-KOMMISSIONEN HAR —
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 46, stk. 6, og artikel 104, og
            
            ud fra følgende betragtninger:
            
               
                           (1)
                        
                        
                           I artikel 11 i Kommissionens gennemførelsesforordning (EU) nr. 908/2014 (2) er der fastsat almindelige bestemmelser for anmeldelse af udgifter og formålsbestemte indtægter, som betalingsorganerne anmelder for en måned. På det tidspunkt hvor de månedlige betalinger til medlemsstaterne fastsættes, tager Kommissionen hensyn til de korrektioner, som Kommissionen har truffet beslutning om i forbindelse med regnskabsafslutningen og den efterprøvende regnskabsafslutning. Eftersom Kommissionen kender de beløb, der svarer til disse korrektioner, er der derfor ikke nogen særlig grund til, at medlemsstaterne skal anføre dem i deres månedlige anmeldelser og anmelde dem til Kommissionen. Med henblik på at forenkle proceduren for så vidt angår de beløb, som medlemsstaterne skal anmelde, bør dette krav udgå.
                        
                     
            
               
                           (2)
                        
                        
                           I henhold til artikel 14, stk. 1, i gennemførelsesforordning (EU) nr. 908/2014 skal Kommissionen, når den har truffet beslutning om de månedlige betalinger, stille de finansielle midler til rådighed for medlemsstaterne, der skal til for at dække de udgifter, som skal finansieres af Den Europæiske Garantifond for Landbruget (»EGFL«). I den forbindelse bør Kommissionen dog tage hensyn til de indtægter, som betalingsorganerne oppebærer på vegne af Unionens budget. Hvad angår EGFL modregner Kommissionen på nuværende tidspunkt udgiftsbeløbene i de formålsbestemte indtægter direkte i beslutningen om månedlig betaling, som Kommissionen har truffet. Denne finansielle transaktion afviger fra den måde, hvorpå formålsbestemte indtægter forvaltes i andre EU-fonde, hvor de ikke modregnes, men inddrives ved hjælp af en indtægtsordre, der udarbejdes i overensstemmelse med artikel 98 i Europa-Parlamentets og Rådets forordning (EU, Euratom) 2018/1046 (3). Med henblik på at harmonisere Kommissionens regnskabspraksis og ikke mindst den måde hvorpå formålsbestemte indtægter forvaltes, er det nødvendigt at tilpasse dette tekniske aspekt af den økonomiske forvaltning af EGFL til den praksis, der anvendes i andre EU-fonde. Det er derfor nødvendigt at ændre den måde, hvorpå indtægter, der oppebæres under EGFL, modregnes.
                        
                     
            
               
                           (3)
                        
                        
                           Europa-Parlamentets og Rådets forordning (EU) 2020/2220 (4) ændrede Europa-Parlamentets og Rådets forordning (EU) nr. 1305/2013 (5), forlængede varigheden af programmer for udvikling af landdistrikterne, der støttes med midler fra Den Europæiske Landbrugsfond for Udvikling af Landdistrikterne (»ELFUL«) indtil den 31. december 2022, og gav medlemsstaterne mulighed for at finansiere deres udvidede programmer med den modsvarende budgetbevilling for 2021 og 2022. Derudover stillede forordning (EU) 2020/2220 supplerende midler fra EU-genopretningsinstrumentet (»EURI«) til rådighed for de forlængede programmer for årene 2021 og 2022 til finansiering af foranstaltninger omfattet af forordning (EU) nr. 1305/2013 til at imødegå virkningerne af covid-19-krisen og dens konsekvenser for Unionens landbrugssektor og landdistrikter.
                        
                     
            
               
                           (4)
                        
                        
                           Som anført i betragtning 24 i forordning (EU) 2020/2220 er de supplerende midler fra EURI underlagt særlige betingelser. De pågældende supplerende midler bør derfor programmeres og overvåges adskilt fra EU-støtten til udvikling af landdistrikterne, idet de regler, der er fastsat i forordning (EU) nr. 1305/2013, som udgangspunkt anvendes. Disse supplerende midler bør således gennemføres i henhold til forordning (EU) nr. 1305/2013 og bør inden for rammerne af nævnte forordning betragtes som beløb, der finansierer foranstaltninger under ELFUL. Som følge heraf bør de respektive gennemførelsesbestemmelser om økonomisk forvaltning af de supplerende midler omhandlet i artikel 58a i forordning (EU) nr. 1305/2013 tilpasses. Navnlig bør bestemmelserne om prognosen for finansieringsbehov, medlemsstaternes udgiftsanmeldelser og beregningen af det beløb, der skal betales, tilpasses ELFUL-tildelingerne.
                        
                     
            
               
                           (5)
                        
                        
                           Gennemførelsesforordning (EU) nr. 908/2014 bør derfor ændres.
                        
                     
            
               
                           (6)
                        
                        
                           Foranstaltningerne i denne forordning er i overensstemmelse med udtalelse fra Komitéen for Landbrugsfondene —
                        
                     
            VEDTAGET DENNE FORORDNING:
         
         
            
               
                  Artikel 1
               
               I gennemførelsesforordning (EU) nr. 908/2014 foretages følgende ændringer:
               
                           1)
                        
                        
                           I artikel 11, stk. 1, litra c), udgår sidste punktum.
                        
                     
                           2)
                        
                        
                           Artikel 14, stk. 1, andet afsnit, affattes således:
                           »Hvis de udbetalinger, som Kommissionen skal foretage, resulterer i et negativt beløb for en medlemsstat, overføres de overskydende negative beløb til de følgende måneder.«
                        
                     
                           3)
                        
                        
                           I artikel 21 affattes stk. 1 således:
                           »For hvert program for udvikling af landdistrikterne som nævnt i artikel 6 i Europa-Parlamentets og Rådets forordning (EU) nr. 1305/2013 (*1) og i overensstemmelse med artikel 102, stk. 1, første afsnit, litra c), nr. ii), i forordning (EU) nr. 1306/2013 sender medlemsstaterne to gange årligt, dvs. senest den 31. januar og den 31. august, Kommissionen deres overslag over de beløb, der skal finansieres af ELFUL for det igangværende regnskabsår. Disse overslag angiver særskilt de anslåede beløb for de supplerende midler omhandlet i artikel 58a, stk. 2, i forordning (EU) nr. 1305/2013. Desuden sender medlemsstaterne et ajourført overslag over deres finansieringsbehov for det følgende regnskabsår.
                           
                              (*1)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).«"
                        
                        
                     
                           4)
                        
                        
                           I artikel 22, stk. 1, affattes første og andet afsnit således:
                           
                              »1.   Betalingsorganerne anmelder udgifter for hvert program for udvikling af landdistrikterne som nævnt i artikel 6 i forordning (EU) nr. 1305/2013.
                              For hver foranstaltning til udvikling af landdistrikterne specificerer betalingsorganerne i en udgiftsanmeldelse det i artikel 58, stk. 4, i forordning (EU) nr. 1305/2013 omhandlede beløb og det i artikel 58a, stk. 2, i forordning (EU) nr. 1305/2013 omhandlede beløb.«
                           
                        
                     
                           (5)
                        
                        
                           I artikel 23 affattes stk. 2 således:
                           
                              »2.   Overstiger det samlede EU-bidrag, der skal udbetales til programmet for udvikling af landdistrikterne, det samlede beløb, der er programmeret til en foranstaltning til udvikling af landdistrikter, begrænses det beløb, der skal betales, som følger, jf. dog loftet i artikel 34, stk. 2, i forordning (EU) nr. 1306/2013:
                              
                                          a)
                                       
                                       
                                          for midler under ELFUL, eksklusive de supplerende midler omhandlet i artikel 58a i forordning (EU) nr. 1305/2013, begrænses beløbet til det beløb, der er programmeret for den pågældende foranstaltning under ELFUL eksklusive de supplerende midler
                                       
                                    
                                          b)
                                       
                                       
                                          for de supplerende midler omhandlet i artikel 58a i forordning (EU) nr. 1305/2013, begrænses beløbet til det beløb, der er programmeret for den pågældende foranstaltning under de supplerende midler.
                                       
                                    Ethvert EU-bidrag, der udelukkes som følge heraf, kan udbetales senere på betingelse af, at medlemsstaten har forelagt en tilpasset finansieringsplan, som Kommissionen har godkendt.«
                           
                        
                     
            
               
                  Artikel 2
               
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
         
         
            
               Denne forordning er bindende i alle enkeltheder og gælder umiddelbart i hver medlemsstat.
               Udfærdiget i Bruxelles, den 18. juni 2021.
               
                  
                     På Kommissionens vegne
                  
                  Ursula VON DER LEYEN
                  
                     Formand
                  
               
            
         
         
            (1)  EUT L 347 af 20.12.2013, s. 549.
         
            (2)  Kommissionens gennemførelsesforordning (EU) nr. 908/2014 af 6. august 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, økonomisk forvaltning, regnskabsafslutning, regler om kontroller, sikkerhedsstillelse og åbenhed (EUT L 255 af 28.8.2014, s. 59).
         
            (3)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
         
            (4)  Europa-Parlamentets og Rådets forordning (EU) 2020/2220 af 23. december 2020 om visse overgangsbestemmelser vedrørende støtte ydet fra Den Europæiske Landbrugsfond for Udvikling af Landdistrikterne (ELFUL) og fra Den Europæiske Garantifond for Landbruget (EGFL) i 2021 og 2022 og om ændring af forordning (EU) nr. 1305/2013, (EU) nr. 1306/2013 og (EU) nr. 1307/2013, for så vidt angår midler og anvendelse i 2021 og 2022, og forordning (EU) nr. 1308/2013, for så vidt angår midler og deres fordeling i 2021 og 2022 (EUT L 437 af 28.12.2020, s. 1).
         
            (5)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).